FC Københavns største profil, Benjamin Verbic, kan ifølge BTs oplysninger være tæt på at blive solgt til ukrainske Dynamo Kiev.

Hvis en handel falder på plads, vil prisen ifølge vores oplysninger ligge på fire millioner euro, 30 millioner kroner, og spilleren vil blive aflønnet med en million euro, omkring 7,5 millioner kroner, netto om året.

Benjamin Verbic har været FC Københavns bedste spiller i dette efterår. Det er svært at sige andet om en spiller, der trods holdets noget pauvre halvsæson alligevel har noteret sig for syv mål i 16 superliga-kampe og tre mål i Europa League.

Se Eurosports eksperter vurdere Verbic' petentiale i forhold til at spille på en større hylde end FCK:

Benjamin Verbic vil gerne væk fra FC København og videre til en større liga. I studiet diskuterer eksperterne, hvilke destinationer hans potentiale rækker til. Vis mere

Og sådan noget bliver stadig noteret blandt klubberne med større pengekister end FC København. En af dem er ukrainske Dynamo Kiev, og de er altså ifølge BTs oplysninger mere end bare almindeligt interesseret i Benjamin Verbic.

Men om det også ender med et skifte til Dynamo Kiev, er endnu usikkert. For efter et flot halvår havde Benjamin Verbic sat næsen op efter større ligaer end den ukrainske, men samtidig kan pengene blive så store i Dynamo Kiev, at det kan være svært at takke nej.

Én ting er dog sikkert, og det er, at der er stor interesse for Benjamin Verbic denne vinter. Planen har hele tiden været, at FCK-manager Ståle Solbakken ville sælge sin hurtige dribler til sommer med en forventet pris mellem to og tre millioner euro - rundt regnet 15-22 mio. kr.

Den pris kan dog med Benjamin Verbics personlige succes og den store efterspørgsel nemt blive overgået denne vinter, hvilket Dynamo Kievs interesse med fire millioner euro også indikerer.

Se stort interview med Benjamin Verbic, som åbner op om et svært efterår:

I dette indslag kommer vi helt ind under huden på FC Københavns stjernespiller, Benjamin Verbic. Vis mere

Ståle Solbakken har selv for nyligt fortalt i et interview med FCKTV, at interessen for sloveneren er stor.

»Verbic er der stor efterspørgsel på. Det er der ingen grund til at lægge skjul på. Sådan vil det være,« sagde Ståle Solbakken i sidste uge til klubbens egen tv-kanal.

Nu er spørgsmålet så bare, hvad FC København og Benjamin Verbic ønsker. Men det trækker op til en mindre budkrig og et muligt vintersalg.

Dynamo Kiev er ligesom FC København klar til 1/16-finalerne i Europa League og møder til februar græske AEK Athen.

BT har været i kontakt med FC Københavns manager, Ståle Solbakken, og Verbic' agent Amir Kuznic, men ingen af dem vil kommentere historien.

Sådan skriver BT om transfers BT dækker alle aktiviteter i transfervinduet intenst - fra en given klubs indledende interesse for en spiller over sammenbrudte forhandlinger til gennemførte klubskifter. Vores ambition er selv at være først med nyheder på alle parametre. Nogle gange bliver historierne til ved hjælp af åbne kilder, andre gange ved hjælp af anonyme kilder. Historier, der bygger på anonyme kilder, er altid godkendt på chefniveau.

Vi citerer gerne udenlandske mediers historier om internationale transfers og vurderer hver gang mediets troværdighed generelt og/eller i forhold til den pågældende spiller/klub.

Vi citerer gerne udenlandske og danske mediers historier om danske spillere, men først når vi har vurderet mediets troværdighed og forsøgt at indhente en kommentar fra spilleren, klubben eller en mellemmand.